IVL ไม่ได้มาเล่นๆลูบคมตลาดทุน
วานนี้หุ้น IVL หรือบริษัท อินโดรามา เวนเจอร์ส จำกัด (มหาชน) มีมูลค่าการซื้อขายสูงสุด 1,955.65 ล้านบาท
26 พ.ค. 2559

ธนะชัย ณ นคร
 
วานนี้หุ้น IVL หรือบริษัท อินโดรามา เวนเจอร์ส จำกัด (มหาชน) มีมูลค่าการซื้อขายสูงสุด 1,955.65 ล้านบาท
ส่วนราคาหุ้นก็บวกขึ้นมาอีก 0.75 บาท ปิดที่ 32.25 บาท เปลี่ยนแปลง 2.38%สูงสุดในรอบ 3 ปี 10 เดือน
หุ้น IVL หากใครเกาะติดอยู่ก็จะรู้ว่า ราคาไม่ได้ขึ้นมาแบบเล่นๆ นะ
รอบนี้มีความจริงจัง และมีสตอรี่รองรับ
หากย้อนหลังกลับไป พบว่า มูลค่าการซื้อขายหุ้นของ IVL ได้กระโดดขึ้นมาติดหุ้นที่มีการซื้อขายมากสุด 5 อันดับแรก หลายวันแล้ว
อาจมีบางวันบ้างที่มูลค่าหลุดลงไปบ้าง แต่ก็ไม่ได้หายไปไหนไกล
แล้วราคาหุ้นล่ะ?
ราคาหุ้นของ IVL เริ่มขยับอย่างจริงจังเมื่อกลางเดือนเมษายนที่ผ่านมา (ดูกราฟ)
ขณะนั้นราคาหุ้นอยู่ที่ราวๆ  23.20 บาทต่อหุ้น หรือก่อนที่จะมีการประกาศผลประกอบการไตรมาส 1/59 เกือบ 1 เดือน (แจ้งตลาดฯ 10 พ.ค.)
แต่หาดดีดลูกคิดราคาหุ้นจาก 23.20 บาท มาถึงวานนี้ที่ปิด 32.25 บาท
เท่ากับว่าราคาหุ้นปรับขึ้นมาแล้ว 39% (ในช่วง 1 เดือน)
แน่นอนว่า ใครที่เป็น “นกรู้” หรือรับรู้ข้อมูลของ IVL ก่อน ป่านนี้นอนพุงกางกันไปแล้ว
IVL แจ้งผลกำไรสุทธิขอบงไตรมาส 1/59 อยู่ที่ 4,104 ล้านบาท มากกว่าที่นักวิเคราะห์จากโบรกฯ ทุกสำนักคาดการณ์กันไว้ก่อนหน้านี้
ปัจจัยก็มาจากกำไรจากการต่อรองราคาสินทรัพย์ที่ทำ M&amp;A (BP Amoco) 3.3 พันล้านบาท
และรวมถึงผลขาดทุนในสต๊อกลดลง
ขณะนั้นหุ้นของ IVL อยู่ระหว่าง 27-28 บาทต่อหุ้น
หลังแจ้งผลประกอบการ บรรดานักวิเคราะห์ต่างยังคงแนะนำ “ซื้อ” หุ้น IVL และให้ราคาเป้าหมายระหว่าง 28.00-32.00 บาทต่อหุ้น
ราคาของ IVL ไม่ได้เกิดการขายทำกำไร หรือ sell on fact แต่อย่างใด หลังแจ้งผลประกอบการไตรมาส 1
ในทางกลับกันมูลค่าการซื้อขายกลับเข้ามามากขึ้น และราคาก็ยังคงวิ่งขึ้นต่อเนื่อง กระทั่งผ่านแนวต้านสำคัญของโบรกฯ แต่ละแห่งขึ้นมาอย่างแข็งแกร่ง
หรือหากนับจากวันที่ 10 พ.ค.ที่ผ่านมา มาถึงวานนี้ ราคา IVL ขึ้นมา 15%
สาเหตุที่ราคาหุ้น IVL ยังได้สิทธิไปต่อ เพราะผู้บริหารเองก็ประเมินว่า งวดไตรมาส 2 ผลประกอบการจะออกมาดีกว่าไตรมาสแรก
และสอดคล้องกับนักวิเคราะห์ที่ต่างออกมาบอกแบบเดียวกัน
กำไรสุทธิไตรมาส 2 จะสูงกว่าไตรมาส 1 แน่นอน
ปัจจัยหลักๆ ก็ยังคงมาจากสต๊อกน้ำมัน (Stock Gain) จากการที่ราคาน้ำมันเพิ่มขึ้น โดยปัจจุบันราคาน้ำมันอยู่ที่ 49 เหรียญ/บาร์เรล แต่ต้นทุนสต๊อกน้ำมันของ IVL อยู่ที่ 35 เหรียญ/บาร์เรล
กำไรยังจากการเข้าซื้อกิจการ BP Decatur ในสหรัฐฯ และกิจการ Cepsa ในเสปน
รวมถึงการกลับมาเดินเครื่องผลิตของโรงงาน EOEG ในเดือน เม.ย.ที่ผ่านมาหลังจากปิดปรับปรุงไป โดย EOEG ให้อัตรากำไร หรือมาร์จิ้นสูงมาก
แนวโน้มผลประกอบการที่แข็งแกร่งแบบนี้ ทำให้โบรกฯบางแห่งปรับเป้าหมายราคา
นั่นคือ บล.ซีไอเอ็มบี (ประเทศไทย) ที่กล้าออกมาให้ราคาเป้าหมายฉีกจากโบรกฯ ทุกแห่ง คือ 50 บาท ต่อหุ้น
นั่นเท่ากับว่า ราคาหุ้น IVL มีอัพไซด์จากราคาเป้าหมายดังกล่าว 55%
บล.ซีไอเอ็มบี มองครับว่าอัตราการเติบโตของ IVL ในไตรมาส 2 ปริมาณขายเติบโต 70% ด้วย EBITDA Margin ที่เพิ่มสูงขึ้นจาก HVA และการควบรวมกิจการที่อยู่นอกเอเชีย
Ethane Cracker จะเป็นปัจจัยหนุนการเติบโตหลังปี 2560
ROE และ ROCE จะเพิ่มขึ้น 2-3 เท่า ในปี 2558-2561 และ IVL จะมี Free cash flow เป็นบวกในไตรมาส 3 นี้
และมีการปรับเพิ่มประมาณการกำไรต่อหุ้น 2.8-17.7% ในปี 2559-2561 เพื่อสะท้อน M&amp;A และราคาเป้าหมาย 50 บาท อ้างอิง 13 เท่า EV/EBITDA
ข่าวว่านักวิเคราะห์ของ บล.ซีไอเอ็มบีฯ คนนี้เก่งมาก
ขณะที่วานนี้มีข่าวดีจากฟิทช์ เรทติ้งส์
ฟิทช์ฯ คาดการณ์ว่า อุตสาหกรรมกลั่นน้ำมันและปิโตรเคมีไทยจะยังคงมีผลประกอบการที่แข็งแกร่งในปี 2559
รายได้หลักของ IVL นั้น มาจากในประเทศไทย 15% และที่เหลือมาจากต่างประเทศ
IVL ขึ้นมารอบนี้ ไม่ได้มาเล่นๆ 
 